The Life of a Showgirl

***The Life of a Showgirl*** (בעברית: "**חַיֶּיהָ שֶׁל נַעֲרַת שַׁעֲשׁוּעִים**") הוא אלבום האולפן ה-12 של הזמרת-יוצרת האמריקאית טיילור סוויפט. הוא יצא לאור ב-3 באוקטובר 2025 דרך חברת התקליטים ריפבליק רקורדס. סוויפט כתבה את האלבום במהלך החלק האירופי של סיבוב ההופעות The Eras Tour ב-2024, בהשראת סיבוב ההופעות והקשר הרומנטי שלה עם שחקן הפוטבול טראוויס קלסי, היא הגתה את *The Life of a Showgirl* כאלבום תוסס ומלא חיים, המשקף את תחושת הניצחון והביטחון שבה הייתה נתונה באותה תקופה, והפיקה את האלבום עם מקס מרטין ושלבאק.

מבחינה מוזיקלית, *The Life of a Showgirl* הוא אלבום פופ רך ורוק רך העוסק בפרסום של סוויפט ובתחושת הסיפוק שלה באהבה. שיר הנושא של האלבום כולל קולות אורח של הזמרת האמריקאית סברינה קרפנטר. סוויפט אימצה לאלבום כיוון אמנותי ראוותני בהשראת עולם השואוגירל, ושיתפה פעולה עם צלמי האופנה מרט ומרקוס. עיתונאים תיארו את האסתטיקה החזותית שלו כפרובוקטיבית והזוהרת ביותר בקריירה שלה.

סוויפט הכריזה על האלבום בפודקאסט של קלסי, "New Heights", ב־13 באוגוסט 2025. היא קידמה את האלבום באמצעות ראיונות בתוכניות אירוח ובתוכניות רדיו, והוציאה את סרט הקידום *[[The Official Release Party of a Showgirl]]*, שגרף מעל 50 מיליון דולר בבתי קולנוע ברחבי העולם. האלבום פילג את מבקרי המוזיקה: השבחים הופנו כלפי הסאונד הקליל והמילים השמחות, בעוד שהביקורת טענה כי מדובר בנסיגה ביחס לעבודותיה הקודמות של סוויפט. מתוך האלבום יצאו שני סינגלים: "The Fate of Ophelia" הגיע למקום הראשון במצעד הבילבורד גלובל 200 והפך לשיר ששהה הכי הרבה זמן במקום הראשון של סוויפט במצעד הבילבורד הוט 100 האמריקאי, בעוד "Opalite" הגיע למקום השני בשני המצעדים.

האלבום *The Life of a Showgirl* הגיע למקום הראשון במצעדי האלבומים ברחבי אמריקה, אירופה ואזור אסיה-פסיפיק. בארצות הברית הוא הפך לאלבום הנמכר במהירות הגבוהה ביותר בהיסטוריה, עם למעלה מ־4 מיליון יחידות שקילות לאלבום שנמכרו בשבוע הראשון. האלבום הפך לאלבום ה־15 של סוויפט שהגיע למקום הראשון במצעד הבילבורד 200 – המספר הגבוה ביותר עבור אמן סולו – ושהה 12 שבועות בראש המצעד. שירי האלבום איישו את כל 12 המקומות הראשונים במצעדי הסינגלים באוסטרליה, קנדה וארצות הברית. האלבום זכה להסמכות רב-פלטינה באוסטרליה, קנדה, ניו זילנד, פורטוגל, הממלכה המאוחדת וארצות הברית.

## רקע והכרזה
סוויפט הוציאה את אלבום האולפן האחד עשר שלה, *[[The Tortured Poets Department]]*, ב-19 באפריל 2024. אלבום זה, שנוצר על רקע התהילה הגוברת של סוויפט וחייה האישיים שזכו לפרסום במהלך סיבוב ההופעות *[[The Eras Tour]]* שלה בשנת 2023, הפך לאלבום הנמכר ביותר בעולם לשנת 2024. היא כללה שירים מהאלבום ברשימת שירים מחודשת לשלבים האירופי והצפון אמריקאי האחרון של סיבוב ההופעות The Eras Tour, שנערך ממאי עד דצמבר 2024. לסיבוב ההופעות הייתה השפעה תרבותית וחברתית-כלכלית גדולה והוא הפך לסיבוב ההופעות המכניס ביותר בכל הזמנים.

לאחר שהוציאה ארבעה אלבומים שהוקלטו מחדש בשנים 2021–2023 עקב סכסוך על קובצי המאסטר של ששת אלבומי האולפן הראשונים שלה, תחת חברת התקליטים Big Machine, סוויפט הודיעה במכתב באתר האינטרנט שלה ב-30 במאי 2025 כי רכשה את קובצי המאסטר של ששת אלבומי האולפן הראשונים שלה. באפריל 2025, יוניברסל מיוזיק גרופ שוודיה דיווחה בפוסט שנמחק כעת כי הכנר אריק ארווינדר היה מעורב בהפקת האלבום. ב-15 ביולי, מגזין Hits דיווח על "רעשים סוערים על אלבום חדש של טיילור [סוויפט]" לפני שהסיר את הטענה שעות לאחר מכן.

סוויפט הודיעה ב-11 באוגוסט 2025 על האלבום. ההכרזה נעשתה באופן יוצא דופן: לא בטקס טלוויזיוני או בהפתעה מוזיקלית, אלא בפודקאסט "New Heights" של בן זוגה טרוויס קלסי ואחיו ג'ייסון. המהלך נחשב לאסטרטגי: צנוע כלפי חוץ אך שבר שיאי צפייה, יצר כותרות עולמיות, והרחיב את קהל הפודקאסט.

## הפקה
סוויפט הפיקה את האלבום לצד מרטין ושלבק, שניהם עבדו בעבר עם סוויפט על אלבומיה *[[Red (אלבום של טיילור סוויפט)|Red]] *(2012), *[[1989 (אלבום)|1989]]*(2014) ו-*[[Reputation]]* (2017). היא ציינה כי שיתוף הפעולה החל לאחר שיחה עם מרטין בזמן שסיבוב ההופעות The Eras Tour הופיע בסטוקהולם במאי 2024, והיא נסעה לשוודיה בין תאריכי סיבוב ההופעות במסגרת הסיבוב האירופי בחודשים שלאחר מכן כדי להקליט את האלבום. סוויפט אמרה שהאלבום עוסק במה שעברה והרגישה מאחורי הקלעים במהלך סיבוב ההופעות. היא הבהירה עוד כי לא יהיו שירי בונוס או שירי הפתעה, מכיוון שרצתה שיהיו רק שנים עשר שירים באלבומה השנים עשר.

### שירים
הרצועה הפותחת את האלבום, "The Fate Of Ophelia", מתייחסת למותה הטרגי של אופליה, הדמות הנשית הראשית במחזה המלט של ויליאם שייקספיר. השיר השני באלבום, "Elizabeth Taylor", נקרא על שם השחקנית אליזבת טיילור. סוויפט התייחסה בעבר לשחקנית בשיר "Ready For It?" מתוך האלבום *[[Reputation]]* שיצא בשנת 2017. השיר האחרון באלבום, "The Life Of A Showgirl", שנושא גם את שם האלבום הוא בשיתוף עם הזמרת סברינה קרפנטר, שהיוותה כמופע החימום בחלק מההופעות בסיבוב ההופעות, The Eras Tour. קרפנטר הכריזה שלסוויפט יש השפעה אומנותית עליה. ב-19 בספטמבר 2025 הוכרז שהשיר "The Fate Of Ophelia" יהיה הסינגל המוביל מהאלבום, עוד הוכרז שהשיר ילווה בקליפ שיצא ב-5 באוקטובר.

## עטיפת האלבום
הצלמים מרט אלאש ומרקוס פיגוט, שצילמו בעבר את עטיפת האלבום *Reputation*, צילמו את עטיפת הנוכחית לאלבום *The Life of a Showgirl*. אשר מתארת את סוויפט לובשת חזייה משובצת כסף וצמידים, שקועה במים כשפניה ופרק כף ידה מעל פני המים. סוויפט הסבירה שהעטיפה נועדה לייצג את החלקים שמחוץ לבמה של סיבוב ההופעות, כולל כיצד כל יום סיבוב הופעות "מסתיים איתי באמבטיה". מגזין מארי קלייר השוותה את עטיפת השיר לציור אופליה מאת האמן הבריטי ג'ון אוורט מיליי, כאשר הדמות מופיעה בכותרת השיר הפותח, "The Fate of Ophelia". סוויפט סיפרה כי נבחרה לראשונה עטיפה בגימור מבריק במיוחד, במטרה לשדר יוקרה המזוהה עם דמות "נערת השעשועים" על הבמה.

## הוצאה
קיימות 32 גרסאות שונות של האלבום, בהן 27 גרסאות פיזיות (18 תקליטורים, שמונה תקליטי ויניל וקסטה אחת) וחמש גרסאות דיגיטליות. חלק מהאלבומים נמכרו במהדורות בלעדיות באתר הרשמי של סוויפט ובחנויות טארגט, שכללו עטיפות שונות, רצועות בונוס ופריטים נלווים כמו סוודרים ממותגים. בנוסף למהדורה הסטנדרטית, קיימות גרסאות הכוללות פרשנות קולית של סוויפט לשירים ולצד וידאו של מילות השירים. לקראת סוף שבוע המדידה הראשון של האלבום יצאו גם מהדורות דיגיטליות ייחודיות לאייטונס במחיר מוזל ל-24 שעות בלבד.

ב-7 בספטמבר 2025 שלושה דיסקים בלעדיים של סוויפט במהדורת טארגט לאלבום נהיו זמינים להזמנה מוקדמת. כל אחד משלושת הדיסקים כולל פוסטר ייחודי כפול צד בגודל 19 על 9.5 אינץ'. לכל דיסק יש עטיפת אלבום חלופית עם נושאים שונים: "It's Frightening", "It's Rapturous" ו-"It's Beautiful". עטיפות אלו הוצגו לראשונה במכירה מוקדמת מוגבלת באתר של סוויפט, שנמכרה במהירות. בנוסף לשלושת הדיסקים של טארגט וארבעה דיסקים ייחודיים שהוצעו באתר של סוויפט, נמכרו גם שלוש מהדורות ויניל מוגבלות: "Shiny Bug", "Baby, That's Show Business" ו-"Tiny Bubbles in Champagne". כל המהדורות אזלו במהירות.

ב-24 בספטמבר סוויפט הכריזה על מהדורה ייחודית של האלבום שתימכר בלעדית ברשת טארגט תחת השם *The Crowd Is Your King*. המהדורה המיוחדת כוללת תקליט בצבע מיוחד, עטיפה אספנית, פוסטר כפול ענק, שיר מקורי שכתבה סוויפט וצילומים ייחודיים.

## סינגלים
ל-*The Life of a Showgirl* יצאו שני סינגלים, כאשר שני השירים יצאו יחד עם האלבום (לא לפניו). הסינגל הראשון, "The Fate of Ophelia", הוכרז כסינגל ב-19 בספטמבר 2025. לסינגל יש וידאו קליפ אשר יצא באותו היום שיצא האלבום, ה-3 באוקטובר, כשהוא שודר במסגרת הסרט "The Official Release Party of a Showgirl" בבתי הקולנוע. הווידאו קליפ שוחרר ביוטיוב יומיים לאחר מכן, ב-5 באוקטובר. הסינגל השני, "Opalite", הוכרז בסינגל כשסוויפט הכריזה ב-4 בפברואר 2026 שהיא תשחרר קליפ לשיר יומיים לאחר מכן, ב-6 בפברואר. בווידאו קליפ מופיעים יחד עם סוויפט: קיליאן מרפי, גרטה לי , דונל גליסון, לואיס קפלדי, ג'ודי טרנר-סמית' וגרהם נורטון, כל מי שהופיע יחד עם סוויפט בפרק של התוכנית של גרהם נורטון ב-3 באוקטובר 2025, יום יציאת האלבום.

## ביקורות

התגובות לאלבום מצד המבקרים וחלק מהמעריצים של סוויפט היו מעורבות, אף שהצלחתו המסחרית עצומה.

### רשימות סוף שנה
האלבום *The Life of a Showgirl* והשירים נכללו במספר רשימות שפרסמו גופי תקשורת שונים לסיכום האלבומים והשירים הטובים ביותר לשנת 2025. גם השירים מתוך האלבום הצליחו להתברג ברשימות סוף-שנה של ארגונים ומגזיני תרבות רבים; השיר "The Fate of Ophelia" (מקום 8 ברולינג סטון, מקום 14 בבילבורד, ומקום 29 בחברת המצעדים הרשמית), "Elizabeth Taylor" (מקום ראשון ברולינג סטון (רוב שפילד), מקום 6 ב-Business Insider), "Opalite" (מקום ראשון ב-USA Today, מקום 67 בבילבורד ונכלל בדירוג של אסקווייר), "Father Figure" (נכלל בסלייט), "Ruin the Friendship" (מקום 22 ב-The Forty-Five).

## ביצועים מסחריים
*The Life of a Showgirl* זכה להצלחה מסחרית בכל מדדי הצריכה: סטרימינג, מכירות פיזיות ומכירות דיגיטליות. הוא הגיע למקום הראשון במצעדים ברחבי אמריקה, אירופה ואזור אסיה-פסיפיק, ושבר שורה של שיאים בפלטפורמות מוזיקה דיגיטליות. בספוטיפיי, *The Life of a Showgirl* הפך לאלבום עם מספר השמירות המוקדמות הגדול ביותר בהיסטוריה של הפלטפורמה, והאלבום הראשון שחצה את רף חמישה מיליון השמירות המוקדמות, השיא הקודם היה שייך לאלבום הקודם שלה, *[[The Tortured Poets Department]]*, שיצא באפריל 2024. האלבום קבע שיאים כאלבום המושמע ביותר ביום אחד באמזון מיוזיק, האלבום המושמע ביותר ביום אחד בשנת 2025 בספוטיפיי ובאפל מיוזיק, והאלבום שנמכר במהירות הגבוהה ביותר בשנת 2025 באייטונס. על פי נתוני לומינייט, שירי האלבום צברו 1.386 מיליארד האזנות בשבוע הראשון ביותר מ־200 טריטוריות, עם ממוצע שיא של 115.5 מיליון האזנות. חברת התקליטים ריפבליק רקורדס דיווחה על צריכה גלובלית של 5.5 מיליון יחידות שקילות לאלבום בשבוע הראשון ו־1.5 מיליארד האזנות בסטרימינג.

### ארצות הברית
בארצות הברית, *The Life of a Showgirl* מכר 2.7 מיליון עותקים ביום יציאתו, והפך מיד לאלבום הנמכר ביותר של 2025. בתוך חמישה ימים צבר האלבום 3.5 מיליון יחידות שקילות לאלבום, ובכך עקף את *[[25 (אלבום)|25]]* של אדל (2015) בשיא הצריכה השבועית הגבוהה ביותר בתולדות מצעד הבילבורד 200. לאחר שבוע אחד, *The Life of a Showgirl* עלה לראשונה למקום הראשון במצעד הבילבורד 200 עם 4.002 מיליון יחידות שקילות לאלבום, מתוכן 3,479,500 עותקים פיזיים ו-680.9 מיליון האזנות בסטרימינג – השבוע המסחרי המצליח ביותר לאלבום בתולדות לומינייט. בכך הפך לאלבום ה-15 של סוויפט שהגיע למקום הראשון במצעד הבילבורד 200, ובכך עקפה את דרייק וג’יי-זי במספר האלבומים שהובילו את המצעד בקרב אמני סולו.

*The Life of a Showgirl* הפך את סוויפט לאמנית הראשונה שכל שירי אלבום שלה מאיישים את המקומות המובילים במצעד הבילבורד הוט 100, בהובלת "The Fate of Ophelia". שירי האלבום רשמו את 12 שבועות הסטרימינג הגדולים ביותר בארצות הברית לשירים שיצאו בשנת 2025. בשבוע השני נמכרו 338,000 יחידות אלבום שוות ערך, מה שהפך את השבוע הזה לחמישי בטיבו בשנת 2025 מבחינת מכירות אלבומים. האלבום שהה 12 שבועות לא רצופים במקום הראשון במצעד הבילבורד 200, והפך לאלבום השני של סוויפט עם משך השהייה הארוך ביותר בפסגה, אחרי *[[The Tortured Poets Department]]*. כשהוא מוביל את מצעד סוף השנה של הבילבורד 200 לשנת 2025, *The Life of a Showgirl* היה האלבום הנצרך ביותר של השנה בארצות הברית בכל המדדים, עם מכירות של 3.985 מיליון עותקים פיזיים ו-5.607 מיליון יחידות שקילות לאלבום. בנובמבר 2025 הוענק לאלבום מעמד פלטינה מחומשת על ידי איגוד תעשיית ההקלטות האמריקאי (RIAA).

האלבום רשם את שבוע הסטרימינג השני בגודלו לשנת 2025, אחרי האלבום *[[I'm The Problem|I'm the Problem]]* של מורגן וולן, וצורף לרשימת עשרת השבועות הגדולים ביותר בסטרימינג בהיסטוריה. בתוך יומיים בלבד הגיעו שירי האלבום ליותר מ-300 מיליון האזנות רשמיות בארצות הברית.

### שווקים נוספים
האלבום *The Life of a Showgirl* השיג את פתיחת המכירות הגדולה ביותר לאלבום בינלאומי באיטליה ובשוודיה. בממלכה המאוחדת רשם האלבום את שבוע הפתיחה הגדול ביותר לאלבום בינלאומי במאה ה־21, עם 423,000 יחידות שקולות לאלבום. האלבום הפך לאלבום ה־14 של סוויפט שהגיע למקום הראשון, ובכך הפכה לאמנית הבינלאומית עם מספר האלבומים הגבוה ביותר שהגיעו לפסגת המצעד. האלבום גם רשם את מספר ההאזנות הגבוה ביותר בשבוע אחד ואת מכירות הוויניל הגבוהות ביותר בשבוע הראשון. השירים "The Fate of Ophelia", "Opalite", ו-"Elizabeth Taylor" תפסו בהתאמה את שלושת המקומות הראשונים במצעד הסינגלים הבריטי – הפעם הראשונה שבה סוויפט החזיקה בכל שלושת המקומות הללו. האלבום הוביל את מצעד סוף השנה של 2025 בממלכה המאוחדת עם 642,000 יחידות, מתוכן 147,000 תקליטי ויניל – מספר הווינילים הגבוה ביותר שנמכרו לאלבום בשנה קלנדרית אחת. בגרמניה, *The Life of a Showgirl* הפך לאלבום הרביעי ברציפות של סוויפט שהגיע למקום הראשון, ורשם את שבוע הפתיחה הגבוה ביותר לאמן סולו בינלאומי. שירי האלבום הפכו אותה לאמנית הראשונה שתופסת שמונה מתוך עשרת המקומות הראשונים בו-זמנית במדינה זו. היא גם הפכה לאמנית הבינלאומית הראשונה שפתחה בו־זמנית במקום הראשון הן במצעד האלבומים והן במצעד הסינגלים, עם *The Life of a Showgirl* ו-"The Fate of Ophelia". האלבום הוביל את מצעד סוף השנה של גרמניה לשנת 2025, עם מכירות של מעל 225,000 עותקים.

האלבום הגיע למקום הראשון במצעד האלבומים ARIA באוסטרליה והפך את סוויפט לאמנית הראשונה שכל שירי אלבום שלה מאיישים את המקומות המובילים במצעד הסינגלים של ARIA. הוא השיג את פתיחת המכירות הגדולה ביותר בקנדה בעידן הסטרימינג והפך לאלבום ה-15 של סוויפט שהגיע למקום הראשון במצעד האלבומים הקנדי, ובכך השוותה את שיאה לזה של סלין דיון במספר האלבומים שהובילו את המצעד. שירי האלבום השתלטו על 12 המקומות הראשונים בקנדה הוט 100. בצרפת, האלבום עלה לראשונה למקום הראשון עם 66,700 יחידות שקילות לאלבום, מתוכן 52,466 עותקים פיזיים – פתיחת המכירות הגדולה ביותר של סוויפט במדינה. במצעדי סוף שנה, האלבום הגיע למקום הראשון באוסטרליה ובאוסטריה. למקום השני בבלגיה (פלנדריה), ניו זילנד, ושווייץ. ולמקום השלישי בהולנד. האלבום קיבל את תואר הפלטינה המרובעת בקנדה, פלטינה כפולה באוסטרליה, ניו זילנד, פורטוגל, ובממלכה המאוחדת, זהב משולש בגרמניה, ופלטינה באוסטריה, צרפת, איטליה, וספרד.

## רשימת רצועות

;הערות
* "Wish List" מתויגת כ-"Wi$h Li$t".
* "" מסומן באותיות גדולות בלבד.

## מיקומי שיא

### מצעדי סוף שנה

## נתוני מכירות

## קרדיטים
* טיילור סוויפט – שירה , מפיקה
* מקס מרטין – מפיק
* שלבאק – מפיק
* סברינה קרפנטר – שירה 
* מרט ומרקוס – צילום

## היסטוריית יציאות לאור

## קישורים חיצוניים

* 
* 

## ביאורים

## הערות שוליים

קטגוריה:אלבומי טיילור סוויפט
קטגוריה:אלבומים באנגלית
קטגוריה:אלבומים שהופקו על ידי טיילור סוויפט
קטגוריה:אלבומים שהופקו על ידי מקס מרטין
קטגוריה:אלבומים שהופקו על ידי שלבאק
קטגוריה:אלבומי פלטינה כפולה ומעלה בארצות הברית
קטגוריה:אלבומי פלטינה בצרפת
קטגוריה:אלבומי חברת ריפבליק רקורדס